জর্জিয়া ও’কিফ

জর্জিয়া টোটো ও'কিফ (নভেম্বর ১৫, ১৮৮৭ - মার্চ ৬, ১৯৮৬) একজন মার্কিন আধুনিকতাবাদী বিমূর্ত চিত্রশিল্পী। তিনি বিস্তৃত করে আঁকা ফুল ও অস্থি, নিউ ইয়র্কের আকাশচুম্বী অট্টালিকা স্থাপত্য এবং নিউ মেক্সিকোর উত্তরভাগের অনন্য প্রাকৃতিক ভূদৃশ্যকে উপজীব্য করে আঁকা বিশাল মাপের চিত্রকর্মের জন্য বিখ্যাত ছিলেন। ও'কিফ "মার্কিন আধুনিকতাবাদের জননী" হিসাবে স্বীকৃত।

ওকিফ মার্কিন যুক্তরাষ্ট্রের উইসকন্সিন রাজ্যের সান প্রেইরি শহরে জন্মগ্রহণ করেন। তিনি শিকাগো শহরের শিল্পকলা ইনস্টিটিউটে ও পরবর্তীতে নিউ ইয়র্কের আর্ট স্টুডেন্টস লিগে পড়াশোনা করেন। ১৯১৩ থেকে ১৯১৮ সাল পর্যন্ত তিনি টেক্সাস অঙ্গরাজ্যে শিল্পকলার শিক্ষকতা করেন। ১৯১৬ সালে মার্কিন আলোকচিত্রশিল্পী ও একটি শিল্পকলা প্রদর্শনীঘরের (গ্যালারি) আলফ্রেড স্টিগলিৎস ওকিফের বিমূর্ত চিত্রকর্মগুলির ব্যাপারে আগ্রহ প্রকাশ করেন এবং নিউ ইয়র্ক শহরের তাঁর "২৯১" নামক প্রদর্শনশালাতে সেগুলির প্রদর্শনীর আয়োজন করেন। ১৯২৪ সালে ওকিফের সাথে স্টিগলিৎসের বিয়ে হয়। ১৯৪৬ সালে স্টিগলিৎসের মৃত্যু অবধি ওকিফের চিত্রকর্মগুলি প্রতি বছর স্টিগলিৎসের প্রদর্শনীশালায় প্রদর্শিত হত। এছাড়া আরও অনেক গুরুত্বপূর্ণ প্রতিষ্ঠানেও তাঁর শিল্পকর্মগুলি ব্যাপকভাবে প্রদর্শিত হয়।

১৯৪৯ সালে ও'কিফ নিউ মেক্সিকো অঙ্গরাজ্যে বাসস্থান বদল করেন। এসময় তিনি সেখানকার মরুভূমির ফুল ও ভূদৃশ্যাবলীর বৃহদাকার চিত্র অঙ্কনের জন্য সুখ্যাতি অর্জন করেন। তাঁর চিত্রকর্মগুলিতে একটিমাত্র ফুল বা গরুর মাথার খুলি খুব কাছ থেকে আঁকা থাকত। যদিও ও'কিফ তাঁর চিত্রকর্মের বিষয়বস্তুকে প্রতিনিধিত্ব করেই আঁকতেন, তা সত্ত্বেও তাঁর চিত্রগুলিতে সরলরেখার আধিক্য, রঙের লেপন ছিল পাতলা ও হালকা প্রকৃতির, আর চিত্রের গ্রন্থনার বিন্যাস ছিল সুস্পষ্ট, তাই এই সব কিছু মিলে তাঁর চিত্রকর্মকে এক ধরনের বিমূর্ত নকশার রূপ দেয়। তাঁর বেশ কিছু কাজে বিমূর্ত প্রভাব পরিলক্ষিত হয়, যার মধ্যে ফুলের চিত্রকর্মগুলি বিশেষভাবে উল্লেখ্য (যেমন ব্ল্যাক আইরিস, ১৯২৬; নিউ ইয়র্কের মেট্রোপলিটান মিউজিয়াম অভ আর্টে প্রদর্শিত হচ্ছে)। ঐসব চিত্রকর্মে ফুলের বিস্তারিত খুঁটিনাটি এত বড় করে দেখানো হয়েছে যে সেগুলি অপরিচিত ও বিস্ময়কর মনে হয়। ১৯৬০-এর দশকে বিমানে করে অনেকবার ভ্রমণের সূত্র ধরে অনুপ্রাণিত হয়ে ও'কিফ তাঁর চিত্রকর্মগুলিতে উড়ন্ত অবস্থায় দেখা আকাশ ও মেঘকে উপজীব্য করনে। তাঁর একটি বিশাল দেয়ালচিত্রের নাম স্কাই অ্যাবভ ক্লাউডস, যেটির দৈর্ঘ্য প্রায় ২৪ ফুট। মার্কিন যুক্তরাষ্ট্রের বহু জাদুঘরে ও ব্যক্তিগত সংগ্রহশালায় ও'কিফের চিত্রকর্মগুলি শোভা পাচ্ছে।

ও'কিফ ১৯৮৬ সালে ৯৮ বছর বয়সে নিউ মেক্সিকোর স্যান্টা ফে শহরে মৃত্যুবরণ করেন।

প্রকাশনা







তথ্যসূত্র

আরও পড়ুন


















বহিঃসংযোগ

 Georgia O'Keeffe Museum Collections Online

 Alfred Stieglitz/Georgia O'Keeffe Archive at the Beinecke Rare Book and Manuscript Library at ইয়েল বিশ্ববিদ্যালয়


 Georgia O'Keeffe, Archives of American Art, Smithsonian Institution

বিষয়শ্রেণী:১৮৮৭-এ জন্ম
বিষয়শ্রেণী:১৯৮৬-এ মৃত্যু
বিষয়শ্রেণী:২০শ শতাব্দীর মার্কিন চিত্রশিল্পী
বিষয়শ্রেণী:হাঙ্গেরীয় বংশোদ্ভূত মার্কিন ব্যক্তি
বিষয়শ্রেণী:আইরিশ বংশোদ্ভূত মার্কিন ব্যক্তি
বিষয়শ্রেণী:মার্কিন নারী চিত্রশিল্পী
বিষয়শ্রেণী:আমেরিকান অ্যাকাডেমি অব আর্টস অ্যান্ড সায়েন্সেসের বিশিষ্ট সভ্য
বিষয়শ্রেণী:আধুনিক চিত্রশিল্পী
বিষয়শ্রেণী:প্রেসিডেন্সিয়াল মেডেল অব ফ্রিডম প্রাপক
বিষয়শ্রেণী:মার্কিন যুক্তরাষ্ট্রের জাতীয় শিল্পকলা পদক প্রাপক
বিষয়শ্রেণী:২০শ শতাব্দীর মার্কিন নারী শিল্পী
বিষয়শ্রেণী:নিউ ইয়র্ক শহরের শিল্পী
বিষয়শ্রেণী:ভার্জিনিয়া বিশ্ববিদ্যালয়ের প্রাক্তন শিক্ষার্থী